लीबिया में गद्दाफी और विद्रोहियों में समझौते के आसार  
दक्षिण अफ्रीका के राष्ट्रपति जैकब ज़ूमा ने अफ्रीकी संघ के तीन अन्य नेताओं के साथ रविवार को गद्दाफ़ी से मुलाकात के बाद यह जानकारी दी।
लीबिया में तानाशाह मुअम्मर गद्दाफ़ी और विद्रोहियों के बीच चल रही लड़ाई में अफ्रीकी संघ ने दखल दिया है। अफ्रीकी संघ ने एक शांति प्रस्ताव दिया है जिसे गद्दाफ़ी ने मान लिया है। दक्षिण अफ्रीका के राष्ट्रपति जैकब ज़ूमा ने अफ्रीकी संघ के तीन अन्य नेताओं के साथ रविवार को गद्दाफ़ी से मुलाकात के बाद यह जानकारी दी। मध्यस्थों का यह दल सोमवार को विद्रोहियों से मुलाकात करेगा। कहा जा रहा है कि विद्रोहियों ने भी अफ्रीकी संघ के प्रस्ताव पर गंभीरता से विचार करने की मंशा ज़ाहिर की है। इस बीच अजदाबिया शहर में गद्दाफ़ी समर्थक सैनिकों ने भीषण लड़ाई के बाद विद्रोहियों को शहर से बाहर खदेड़ दिया है। दूसरी ओर नाटो ने कहा है कि शनिवार को उसने लीबियाई सरकार के 25 टैंक तबाह कर दिए।